Mike Legarth (KF), 2008-05-15:
Efter næsten dommedagsagtige teorier vil jeg prøve at sprede lidt solskin.
Danmark er jo mulighedernes samfund.
Det er en konservativ kongstanke at medvirke til den regionale udvikling nu og på langt sigt.
Det sker ikke over en nat.
I regeringens levetid er de regionale forskelle i ledighed og indkomst blevet stadig mindre.
Vi har den fornøjelse, at vi har kunnet gøre op med den vante forestilling om en høj ledighedsprocent i udkantsområderne.
Mange udkantsområder har i dag en ledighedsprocent, som ligger tæt på landsgennemsnittet.
Det synes jeg ikke vi har hørt meget om fra oppositionen i dagens debat.
Kommunalreform og finansieringsreform har forbedret grundlaget, for alle kommuner har en økonomi og faglig bæredygtighed til at kunne levere en offentlig service på et højt niveau.
Regeringen har bl.a. indgået regionale partnerskabsaftaler om vækst og erhvervsudvikling med de regionale vækstfora med henblik på at udfolde globaliseringensstrategien, så der skabes vækst i alle egne af landet.
Der igangsættes fortsat nye initiativer, som skal forbedre samarbejdet mellem videninstitutioner og erhvervsliv.
Regeringen har ligeledes iværksat tiltag, der specifikt er rettet mod at løse problematikker i udkantsområder, som eksempelvis det særlige udkantstilskud for almene gymnasier og den nylig fastlagte udmøntning af de EU-finansierede programmer i perioden 2007-2013.
Desuden bidrager indsatsen under landdistriktsprogrammet til at styrke vækst og udvikling i landdistrikterne og yderområderne.
De senere års positive tendenser i dansk økonomi har smittet af på den regionale udvikling.
Det er ikke bare ledigheden, det går godt med.
Det gælder også indkomstudviklingen, hvor de regionale forskelle bliver mindre og mindre.
Den udvikling truede med at gå i stå, og det tegnede endda til at ville gå den modsatte retning for 5-10 år siden, men tendensen mod en særlig positiv udvikling i udkantsområderne er blevet forstærket de senere år.
Øget pendling til arbejdet bidrager i høj grad til de kommunale indkomstforskelle.
Der er færre pendlere i yderområderne, men stigningen er på samme niveau som i resten af landet.
Den positive udvikling i ledigheden gør, at en af de største udfordringer i de kommende år bliver at rekruttere tilstrækkelig arbejdskraft.
Det gælder både den private og den offentlige sektor.
Der er allerede udfordringer, og de bliver ikke mindre, når den erhvervsaktive andel af befolkningen mindskes de kommende år.
Den udfordring gælder hele landet, og der kan ikke observeres markante regionale forskelle i mangelen på arbejdskraft.
En anden vigtig udfordring er at sikre en positiv befolkningsudvikling, som desværre ikke på samme måde er ligeligt fordelt blandt regionerne.
Kommunalreformen og finansieringsreformen har forbedret grundlaget for, at også udkantskommunerne har mulighed for at tilbyde en god offentlig service for deres indbyggere, men de mange regionale erhvervs- og vækstpolitiske initiativer søger at etablere fornuftige beskæftigelsesmuligheder i hele landet.
Kommunalreformens ikrafttræden har budt på mange udfordringer, men den generelle vurdering er, at kommunerne, de nedlagte amter og regionerne og de berørte statslige institutioner har sikret en smidig og effektiv overgang til en ny struktur.
Velfærdsministeriet offentliggjorde i februar resultaterne af en analyse, der har undersøgt konsekvenserne af skolelukninger i landdistrikter.
Undersøgelsen viste først og fremmest, at skolelukninger ikke er årsag til lokalområdernes tilbagegang, men nærmere er resultatet af en forudgående tilbagegang.
Interessant oplysning.
Det er karakteristisk for disse områder, at de har haft en negativ befolkningsudvikling i en længere periode frem mod skolelukningen.
Tilrettelæggelsen af den lokale struktur er kommunalbestyrelsens ansvar, men regeringen har fremsat et lovforslag, der giver kommunerne større frihed til at organisere et bæredygtigt skolevæsen i overensstemmelse med de lokale forhold.
Finansieringsreformen, som blev vedtaget som følge af kommunalreformen, tager højde for den nye opgavefordeling og den nye kommuneinddeling.
Finansieringsreformen indebærer herudover et højere udligningsniveau, der primært kommer de vanskeligt stillede kommuner til hjælp.
Udligningen mellem kommunerne er ikke fuldstændig, men finansieringsreformen har betydet, at der er sket en udjævning kommunerne imellem med hensyn til muligheden for at levere den samme service med ensartet skatteprocent.
Der er afsat 180 mio. kr. til særlig vanskeligt stillede kommuner, som tildeles efter ansøgning.
Regeringen har iværksat en række andre initiativer, der skal sikre gode vilkår for innovation og videnbaseret vækst i regionerne.
Regeringen iværksatte sidste år et program for brugerdreven innovation, hvorunder der gives tilskud til en række projekter, som udvikler nye produkter, serviceydelser, koncepter på grundlag af bedre kendskab til kunderne og brugernes behov.
Regeringen har indgået partnerskabsaftaler, som jeg nævnte i indledningen, om vækst og erhvervsudvikling med de regionale vækstfora.
Danmark er tildelt ikke mindre end 512 mio. kr. fra EU i strukturfondsperioden 2007-2013, og indsatsen er målrettet til understøttelse af regeringens globaliseringsstrategi, som har fokus på uddannelse, iværksætteri, innovation og anvendelse af ny teknologi.
I 2007 har de seks vækstfora igangsat mere end 200 konkrete initiativer og prioriteret for næsten 1 mia. kr., som alt sammen skal blive til gavn for vækst og erhvervsudvikling i hele landet og altså også udkantsområderne.
Så har vi den regionale IKT, Informations- og Kommunikationsteknologi.
Den satsning skal styrke forskning og udviklingssamarbejde med erhvervslivet.
I forhold til små og mellemstore virksomheder er der i regi af godkendte teknologiske serviceinstitutter iværksat en lang række projekter, som bl.a. omhandler regionale innovationsagenter og videnpiloter.
Vi er i Det Konservative Folkeparti tilfredse med de foreløbige konklusioner og resultater, og vi ser frem til et stort udbytte af de mange, mange tiltag, der her er beskrevet, og som er iværksat, og de projekter, som er igangsat.